b'\n_START_ARTICLE_\nKombinirano u\xc4\x8denje\n_START_PARAGRAPH_\nKombinirano u\xc4\x8denje je koncept u\xc4\x8denja in pou\xc4\x8devanja, pri katerem se spajajo in me\xc5\xa1ajo razli\xc4\x8dni u\xc4\x8dni slogi in se uporabljajo najrazli\xc4\x8dnej\xc5\xa1i u\xc4\x8dni pripomo\xc4\x8dki \xe2\x80\x93 od virtualnih do fizi\xc4\x8dnih. U\xc4\x8dni slogi se nana\xc5\xa1ajo na \xc5\xa1tevilne razli\xc4\x8dne na\xc4\x8dine, ki jih ljudje uporabljajo pri u\xc4\x8denju. Kombinirano u\xc4\x8denje prav u\xc4\x8dnim slogom daje prednost: na eni strani z vklju\xc4\x8devanjem najrazli\xc4\x8dnej\xc5\xa1ih nalog in dejavnosti v pouk, na drugi pa z uporabo ra\xc4\x8dunalni\xc5\xa1ke tehnologije, e-gradiv, interakcije med mentorjem in udele\xc5\xbeenci ter med samimi udele\xc5\xbeenci u\xc4\x8dnega procesa oz. te\xc4\x8daja._NEWLINE_Mentor lahko pri pouku kombinira dvoje ali ve\xc4\x8d metod pou\xc4\x8devanja. Tipi\xc4\x8den primer tak\xc5\xa1nega kombiniranja je, ko se samostojno u\xc4\x8denje z uporabo ra\xc4\x8dunalni\xc5\xa1ke tehnologije dopolnjuje z neposrednim stikom (angl. face-to-face). Mentor lahko te\xc4\x8daj za\xc4\x8dne z dobro strukturirano kontaktno u\xc4\x8dno uro v razredu, nato pa prek spleta udele\xc5\xbeencem te\xc4\x8daja posreduje ustrezno u\xc4\x8dno gradivo._NEWLINE_Izraz se lahko uporablja tudi, kadar gre za kombinacijo e-u\xc4\x8denja in uporabe ra\xc4\x8dunalnikov pri kontaktni uri v razredu, kjer pa hkrati prihaja tudi do neposredne interakcije med mentorjem in u\xc4\x8de\xc4\x8dimi se. Za ustrezna navodila in vodenje, zlasti kar zadeva uporabo ra\xc4\x8dunalni\xc5\xa1ke tehnologije, naj bi bilo poskrbljeno \xc5\xbee v za\xc4\x8detnih fazah u\xc4\x8dnega procesa; spretnost uporabe ra\xc4\x8dunalnika naj bi bil tudi \xc5\xbee del na te\xc4\x8daju pridobljenih znanj._NEWLINE_Vloga mentorja je pri kombiniranem u\xc4\x8denju odlo\xc4\x8dilna: mentor ni samo u\xc4\x8ditelj v klasi\xc4\x8dnem smislu (ki pomaga, usmerja, razlaga), ampak hkrati u\xc4\x8de\xc4\x8de se uvaja v \xc4\x8dim bolj samostojno u\xc4\x8denje in jim ga olaj\xc5\xa1uje. V kontekstu vse\xc5\xbeivljenjskega u\xc4\x8denja se pogosto dogaja, da imajo starej\xc5\xa1e generacije, ki se vklju\xc4\x8dujejo v izobra\xc5\xbeevanje, omejene spretnosti pri uporabi elektronskih medijev. V tem primeru je mentor tudi pomo\xc4\x8dnik pri uporabi ra\xc4\x8dunalnika in ra\xc4\x8dunalni\xc5\xa1kih aplikacij ter pri dostopanju do interneta.\n_START_SECTION_\nUporaba izraza\n_START_PARAGRAPH_\nOb sodobni raz\xc5\xa1irjenosti visokih tehnologij v mnogih dr\xc5\xbeavah se izraz kombinirano u\xc4\x8denje pogosto nana\xc5\xa1a na uporabo elektronskega oz. e-u\xc4\x8denja, mobilnega oz. m-u\xc4\x8denja in drugih u\xc4\x8dnih pripomo\xc4\x8dkov. Nekateri so mnenja, da organizacija dela pri kombiniranem u\xc4\x8denju temelji na e-mentorstvu oz. e-tutorstvu. Pri tem se obi\xc4\x8dajno kombinirajo e-u\xc4\x8denje in dolo\xc4\x8dene oblike mentorjevega posredni\xc5\xa1tva, vendar pa je treba poudariti, da mentorjeva udele\xc5\xbeba v kontekstu e-u\xc4\x8denja ni nujna. Po drugi strani pa je tudi e-mentorstvo oz. e-tutorstvo lahko povsem samostojna (nekombinirana) oblika u\xc4\x8denja oz. pou\xc4\x8devanja._NEWLINE_Heinze in Procter sta takole opredelila kombinirano u\xc4\x8denje v vi\xc5\xa1jem \xc5\xa1olstvu/izobra\xc5\xbeevanju:_NEWLINE_Kombinirano u\xc4\x8denje je u\xc4\x8denje, ki ga olaj\xc5\xa1uje u\xc4\x8dinkovito kombiniranje razli\xc4\x8dnih na\xc4\x8dinov posredovanja u\xc4\x8dnih vsebin, metod pou\xc4\x8devanja in u\xc4\x8dnih slogov in ki temelji na transparentni komunikaciji med vsemi udele\xc5\xbeenimi na te\xc4\x8daju. (Heinze, A., in C. Procter 2004: Reflections on the Use of Blended Learning. Education in a Changing Environment conference proceedings. University of Salford, Salford, Education Development Unit; )._NEWLINE_Glavni pomisleki ob tej definiciji veljajo togemu vztrajanju avtorjev pri pojavih, kot so komunikacija, transparentnost, udele\xc5\xbeenci in te\xc4\x8daji. Ti pojavi namre\xc4\x8d nimajo jasnega in enoumnega pomena v okoljih zunaj vi\xc5\xa1jih (in drugih institucionaliziranih) izobra\xc5\xbeevalnih sistemov. Z drugimi besedami: zgornja opredelitev ni uporabna v okoljih, kjer se pri kombiniranem u\xc4\x8denju\xc2\xa0\xc2\xbbtransparentnosti komunikacije\xc2\xab\xc2\xa0ne problematizira tako kot v institucionaliziranih okoljih. To bi npr. veljalo za sisteme umetne inteligence, sisteme \xc5\xa1olanja \xc5\xbeivali, ki jih prav tako lahko \xc5\xa1tejemo h kombiniranemu u\xc4\x8denju, saj uporabljajo kombinirane u\xc4\x8dne pripomo\xc4\x8dke._NEWLINE_Nekatere prednosti kombiniranega u\xc4\x8denja so: ugodna cena (glede na u\xc4\x8dinek) tako za izvajalca (institucijo) kot za u\xc4\x8de\xc4\x8dega se, dostopnost izobra\xc5\xbeevanja tudi po \xc5\xa1olanju in prilagodljivost urnika. Nekatere slabosti pa so: omejen dostop do ra\xc4\x8dunalnika in interneta, omejeno znanje pri uporabi ra\xc4\x8dunalni\xc5\xa1ke tehnologije, u\xc4\x8dne navade \xe2\x80\x93 slabosti, ki se pojavljajo tudi pri u\xc4\x8denju v\xc2\xa0\xc2\xbbfizi\xc4\x8dnih\xc2\xab\xc2\xa0izobra\xc5\xbeevalnih ustanovah._NEWLINE_Omenimo naj, da nekateri avtorji raje govorijo o\xc2\xa0\xc2\xbbhibridnem u\xc4\x8denju\xc2\xab\xc2\xa0(tako severnoameri\xc5\xa1ki viri) ali\xc2\xa0\xc2\xbbme\xc5\xa1anem u\xc4\x8denju\xc2\xab, dejstvo pa je, da vsi ti koncepti e-orodja in tehnike kombinirajo z drugimi.'